Atlantis-man moet opdok vir skade aan MyCiTi-busMyCiTi-bus, Kaapstad Foto: MyCiTi, Facebook ŉ 22-jarige werklose man van Atlantis in Kaapstad het in ŉ pleitooreenkoms ingestem om R9 000 aan die stad oor te betaal vir skade wat hy aan ŉ MyCiTi-bus aangerig het. Die bus is met klippe bestook. “Die werklike skade aan die kantvenster van die bus, asook die verlies aan inkomste toe die bus drie dae lank nie in werking was nie, beloop meer as R9 000,” het Brett Herron, burgemeesterskomiteelid vir vervoer in Kaapstad, Sondag gesê. Die stad het egter op hierdie bedrag ooreengekom uit simpatie met die jong man se ma wat ŉ lening aangegaan het om die skade namens haar seun te betaal. “Ek waarsku vandale in Kaapstad dat die stad nie enige kriminele skade aan ons busse sal duld nie en dat ons aktief persone sal vervolg wat sulke misdrywe pleeg,” het Herron gesê. “Die persone wat in hegtenis geneem en suksesvol vervolg word, sal die gevolge dra van hul oortredings.” Die man het op Sondag, 6 September, die kantvenster van ŉ nege meter laevloer MyCiTi-bus gebreek toe die busbestuurder in Hoopsingel in Saxonsea in Atlantis gery het. “Danksy die bystand van die plaaslike buurtwag en ooggetuies, is wetstoepassers na sy huis gelei en hy is in hegtenis geneem,” het Herron verduidelik. Hy het gesê tot 17 voorvalle waar busse met klippe bestook word, word maandeliks aan Vervoer vir Kaapstad, die stad se vervoerowerheid, aangemeld. Die ergste gebiede is Atlantis, Khayelitsha, Mitchells Plain en Table View. “Twee minderjariges, onderskeidelik 14 en 15 jaar oud, is op 5 November in hegtenis geneem toe hulle ŉ MyCiTi-bus in Khayelitsha met klippe bestook het. Hulle is aangekla van opsetlike saakbeskadiging aan stadseiendom. In meeste gevalle is die vandale bekend aan die gemeenskap en ek doen ŉ beroep op die inwoners om die stad se wetstoepassers te help om die oortreders uit te ken,” het Herron gesê. Skade aan MyCiTi-busse weens misdadigers wat die voertuie met klippe bestook, het tussen 1 Januarie en 6 November nagenoeg R1.6 miljoen beloop. “Dit kan tot R2 miljoen styg teen die einde van die jaar indien hierdie sinnelose gedrag nie hanteer word nie. Ons het inwoners se hulp nodig om ons van inligting te voorsien sodat hierdie voorvalle verhoed kan word, of dat ons die oortreders kan vervolg. Die MyCiTi-busdiens behoort aan ons almal wat in Kaapstad bly en dit is ons almal se plig om daarna om te sien.” Herron het gesê nóg ŉ probleem was vandalisme by MyCiTi-bushaltes met die hoogste aantal voorvalle wat in Atlantis, Mitchells Plain, Khayelitsha, Table View en die middestad plaasvind. Tot 23%, of nagenoeg een uit elke vier, bushaltes in Atlantis het in Oktober onder vandale deurgeloop. In Mitchells Plain en Khayelitsha was dit 15%, 5% in die middestad, en 3% van bushaltes op roetes in Table View. In Junie vanjaar het drie uit elke vier (74%) van MyCiTi-bushaltes in Mitchells Plain en Khayelitsha onder vandale deurgeloop. “Dit is ongelukkig die pendelaars in hierdie gemeenskappe wat die ergste daaronder ly. Hulle is die persone wat by bushaltes moet staan en wag waar die dakke of glaspanele gebreek is wat veronderstel was om hulle teen reën, wind en son te beskerm,” het hy bygevoeg. Enigiemand met inligting oor vandalisme of misdadigers word versoek om die Vervoer-inligtingsentrum te skakel by 0800 65 64 63 of hul naaste polisiestasie te kontak.